Ọnwan wụ ẹri Jọnụ shịa ogẹn ndị-ndu ndị Ju gi gha Jerusalẹm zihẹ ndị nchụn-ẹjan lẹ ndị Livaị d'a jụ a,
“Onyẹ k'ị wụ?”
Jọnụ nọ kupụ a,
ọ ghọrịnị;
ọ sị wẹ,
“Ẹlẹ m Kraịstị.”
Wẹ nọzị jụ a,
“Onyẹ k'ị wụ nwan?
Ịyụ wụ Ẹlaịja?”
Ọ nọ sị,
“Ẹlẹ mmẹ.”
Wẹ nọ jụzị a,
sị,
“Ịyụ wụ Onyẹ-amụma hụ pụ-ichẹn?”
Ọ sị,
“Mba.”
Wẹ nọ sị a,
“Onyẹ k'ị wụ nwan?
Gwa ẹnyi nị ẹnyi marịn ihiẹn ẹnyi sikọ d'a gwa ndị zini ẹnyi.
Onyẹ k'ị sị ya k'ị wụ?”
Ọ nọ gi ihiẹn onyẹ-amụma wụ Azaya ku za wẹ,
sị,
“Mmẹ wụ olu hụ rị e yi oro imẹ atụ,
a sị,
‘Kwa nị ụzọ Di-nwọnni-ẹnyi n'o zinrin!’ ”
Ndị Itu Farisi hụn rị imẹ ndị hụ wẹ zihẹn'ẹ
nọ jụ a,
“Kị haịn nwan i gi e mẹ mirin-Chuku omẹni y'ẹlẹ Kraịstị mọbụ Ẹlaịja mọbụ Onyẹ-amụma hụ pụ-ichẹn?”
Jọnụ nọ sị wẹ,
“M gi mirin mmaka e mẹ mirin-Chuku,
kanị o nwọn onyẹ turu imẹ ụnụ hụn ụnụ marịnlẹni.
Ịya wụ onyẹ hụ lalanị m mẹmẹgụ.
Erudẹni m onyẹ sikọ d'a tọpụ eriri akpụkụ a.”
Ọnwan mẹ imẹ Bẹtani,
nfetu Jọdanị,
ebe Jọnụ nọ rị e mẹ mirin-Chuku.
Eki e fọn,
Jọnụ nọ hụn Jizọsị k'ọ lala,
Jọnụ nọ sị,
“Lee n'ẹ!
Ọnwan wụ Nwa-ebulu Osolobuẹ hụn e wepụ njọ ụwa!
Ịya kẹ m rị e ku ogẹn m gi sị,
‘M mẹmẹgụ,
okẹnnyẹ ohu kanị m lala.’
Ịya ka m makẹni ọ rị arị nị wẹ d'a mụ m.
E te marịn m'a,
kanị m rị e mẹ mirin-Chukuni m rị e gi mirin e mẹ kẹni ndị Izrẹlụ marịn a.”
Jọnụ shịa ẹri,
sị,
“M hụn Mmọn-nsọ k'ọ gha elu-igwee hidanla nọkẹ nduru,
nọkwasị a.
E te marịn m'a,
kanị onyẹ hụn zi m d'e gi mirin mẹ ịhịan mirin-Chuku sị m,
‘Onyẹ i jẹnkọ d'a hụn kẹ Mmọn-nsọ hidan nọkwasị,
ịya wụ onyẹ hụ jẹnkọ d'e gi Mmọn-nsọ mẹ ịhịan mirin-Chuku.’
A hụnọlẹ m'a;
e kuọlẹ m nị ịya wụ Nwa Osolobuẹ.”